ELŐTERJESZTÉS

**Szombathely Megyei Jogú Város Közgyűlésének 2020. január 22-i**

**rendkívüli ülésére**

**Javaslat**

**a volt Savaria Szálló épületén fennálló elővásárlási jog gyakorlásával kapcsolatos döntés meghozatalára**

Tájékoztatom a Tisztelt Közgyűlést, hogy a szombathelyi 6224 hrsz.-ú – természetben Szombathely, Mártírok tere 4. szám alatti – kivett szálloda megnevezésű ingatlanra az IGN Ipari és Ingatlan Fővállalkozási, Befektetési Zrt. „f.a.”, valamint a Krosnow Property Kft. (Cg.01-09-1893669) adásvételi szerződést kötött 470.400.000,- Ft + ÁFA (br. 597.408.000 Ft) vételár ellenében. A vevő kötelezettséget vállalt arra, hogy a vételárat az adásvételi szerződés aláírásától számított 8 napon belül, amennyiben azonban a vevő finanszírozást vesz igénybe, az aláírást követő 60 napon belül átutalással fizeti meg az eladó számlájára. A vevő társaság cégkivonata az előterjesztés melléklete.

A szóban forgó ingatlant az IGN Zrt. „f.a.” mellé kirendelt felszámoló az Elektronikus Értékesítési Rendszerben nyilvános pályázat útján kínálta értékesítésre a Cégközlöny 2019. november 14. napján megjelent számában. A pályázati felhívás nettó 420.000.000,- Ft összegű becsértéket és 355.000.000,- Ft minimálárat tartalmazott.

A szóban forgó ingatlant a kulturális örökség védelméről szóló 2001. évi LXIV. törvény 86. § (1) bekezdése, valamint a tulajdoni lapon III/10. szám alatt, 33831/2/2009.03.06. bejegyző határozat alapján Szombathely Megyei Jogú Város Önkormányzatát elővásárlási jog illeti meg. A szerződő feleket képviselő ügyvéd 2019. december 23. napján megküldött levelében azzal fordult Önkormányzatunkhoz, hogy 30 napon belül nyilatkozzon az elővásárlási jog tekintetében.

Szombathely Megyei Jogú Város Önkormányzata vagyonáról szóló 40/2014. (XII 23.) önkormányzati rendelet 8. § (1) bekezdés c) pontja szerint – a vételár figyelembevételével – a tulajdonosi jogokat a Közgyűlés gyakorolja.

Kérem a Tisztelt Közgyűlést, hogy az előterjesztést megtárgyalni, és álláspontját kialakítani szíveskedjék!

**Szombathely, 2020. január 16.**

 **/:Dr. Nemény András:/**

**Határozati javaslat**

**…./2020. (I.22.) Kgy. számú határozat**

**„A”**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés c) pontja alapján úgy döntött, hogy a **szombathelyi 6224 hrsz.-ú**, természetben a **Szombathely, Mártírok tere 4. szám alatt található, „kivett szálloda” megnevezésű ingatlan** tekintetében, az IGN Ipari és Ingatlan Fővállalkozási, Befektetési Zrt. „f.a.”, valamint a Krosnow Property Kft. között 2019. december 18. napján kelt adásvételi szerződésben meghatározott feltételekkel **Szombathely Megyei Jogú Város Önkormányzata** **elővásárlási jogával** **nem él.**

**„B”**

Szombathely Megyei Jogú Város Közgyűlése Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 8. § (1) bekezdés c) pontja alapján úgy döntött, hogy a **szombathelyi 6224 hrsz.-ú**, természetben a **Szombathely, Mártírok tere 4. szám alatt található, „kivett szálloda” megnevezésű ingatlan** tekintetében, az IGN Ipari és Ingatlan Fővállalkozási, Befektetési Zrt. „f.a.”, valamint a Krosnow Property Kft. között 2019. december 18. napján kelt adásvételi szerződésben meghatározott feltételekkel **Szombathely Megyei Jogú Város Önkormányzata elővásárlási jogával 470.400.000,- Ft + ÁFA (br. 597.408.000 Ft) vételár ellenében élni kíván.**

A Közgyűlés felhatalmazza a polgármestert, hogy az eladót a fenti döntésről tájékoztassa és az adásvételi szerződést aláírja, a kifizetést eszközölje.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(végrehajtásért: Nagyné dr. Gats Andrea, a Jogi és Képviselői Osztály vezetője)

**Határidő:** azonnal